Teiseks on seaduses täpsustatud kahju hüvitise maksustamisega seotud küsimusi. Tulumaksuvabad on üldjuhul ainult otsese varalise kahju hüvitamisel saadud summad. Võlaõigusseaduse § 128 lõike 2 kohaselt on varaline kahju eelkõige otsene varaline kahju ja saamata jäänud tulu. Seaduse muudatuse seletuskirja kohaselt ei ole viimase puhul maksuvabastus aga põhjendatud, sest reeglina maksustatakse igasugune tulu, kui seadus ei sisalda sõnaselget erandit. Samas laiendatakse TMS § 12 lõiget 3 kahjuhüvitise määratlust - kui varem kehtinud seaduse kohaselt ei loeta maksustatavaks tuluks vaid kohtu väljamõistetud varalise kahju hüvitist, siis nüüd ei ole nõutav, et hüvitise oleks välja mõistnud kohus. Ka muudel (nt kohtuvälisel kokkuleppel põhinevatel) otsese varalise kahju hüvitamise juhtudel isiku vara ei suurene. Oluline on, et kahju tekkimine ja selle suurus oleks maksuhalduri jaoks piisava selgusega tõendatud.